Meddelelse i henhold til artikel 19, stk. 3, i Rådets forordning nr. 17(1)

Sag COMP/A.35.470/D3 - ARA

Sag COMP/A.35.473/D3 - ARGEV, ARO

(2002/C 252/02)

(EØS-relevant tekst)

1. ANMELDELSER OG KLAGER

1. Den 30. juni 1994 indgav Altstoff Recycling Austria AG (herefter "ARA") og ARGEV Verpackungsverwertungs-Ges.m.b.H. (herefter "ARGEV"), begge med hjemsted i Wien, Østrig, anmeldelse til EFTA-Tilsynsmyndigheden angående en række aftaler og ansøgte om en negativattest, subsidiært en fritagelse fra kartelforbuddet.

2. Ved brev af 21. marts 1995 overdrog EFTA kompetencen til at undersøge de anmeldte aftaler til Europa-Kommissionen.

3. ARA driver i Østrig en områdedækkende ordning til indsamling og nyttiggørelse af emballage. Ordningen har til formål at opfylde de krav, der stilles i den østrigske emballageforordning. Med henblik herpå indgår ARA indsamlingskontrakter med såkaldte branchegenvindingsselskaber (/Branchenrecyclinggesellschaften - BRG, herefter "genvindingsselskaber"), som på grundlag heraf får overdraget organiseringen af indsamling, sortering, transport og nyttiggørelse af emballagen. Genvindingsselskaberne, som også omfatter ARGEV, er hver især ansvarlig for bestemte emballagematerialer eller grupper af emballagematerialer. De indgår selv aftaler med virksomheder eller lokale myndigheder, som står for den faktiske indsamling, sortering, transport og nyttiggørelse. ARA og genvindingsselskaberne danner sammen ARA System.

4. Ved brev af 28. august 2001 anmeldte ARA yderligere aftaler til Kommissionen med henblik på at opnå en negativattest eller subsidiært en fritagelse fra kartelforbuddet. Endvidere ansøgte ARA og ARGEV om sammenlægning af deres anmeldelser. Samtidig meddelte Altpapier-Recycling-Organisations GmbH (herefter "ARO"), at selskabet tilsluttede sig anmeldelsen som anmelder af aftaler.

5. Anmeldelsen vedrører aftaler, som alle ligger til grund for ARA Systems funktion.

6. Den 8. maj 1996 indgav FRS Folien-Rücknahme-Service GmbH & Co. KG og Raiffeisen Umweltgesellschaft m.b.H. en klage til Europa-Kommissionen (COMP/A.36.011/D3) med hensyn til den påtænkte oprettelse af et joint venture til opbygning af en ordning til indsamling og nyttiggørelse af emballage. Klagen blev imidlertid ikke efterfølgende videreført af de oprindelige klagere, da de havde opgivet deres hensigt om i fællesskab at opbygge ordningen. EVA Erfassen und Verwerten von Altstoffen GmbH med hjemsted i Wien (herefter "EVA") - det joint venture, der i mellemtiden var blevet oprettet - genoptog og supplerede ved brev af 27. april 2000 som ny klager klagen mod selskaberne i ARA System under henvisning til de aspekter, som allerede var blevet taget op af de tidligere klagere. EVA er nu et 100 % ejet datterselskab af Interseroh Aktiengesellschaft zur Verwertung von Sekundärrohstoffen med hjemsted i Köln.

7. Endelig henvendte Bundeskammer für Arbeiter und Angestellte sig til EFTA-Tilsynsmyndigheden med klage af 24. marts 1994 og - efter at sagen var overdraget til Europa-Kommissionen - til Europa-Kommissionen, Generaldirektoratet for Konkurrence, med brev af 19. februar 1996 under henvisning til den nævnte klage og fremsatte sine bemærkninger vedrørende ARA System, som navnlig blev uddybet ved brev af 22. marts 2002.

2. DEN ØSTRIGSKE EMBALLAGEFORORDNING

8. Den 1. december 1996 trådte den østrigske emballageforordning "Verordnung des Bundesministers für Umwelt, Jugend und Familie über die Vermeidung und Verwertung von Verpackungsabfällen und bestimmten Warenresten und die Einrichtung von Sammel- und Verwertungssystemen"(2) (herefter "VerpackVO") i kraft i Østrig. Forordningen er baseret på den østrigske affaldshåndteringslov, /Abfallwirtschaftsgesetz (herefter "AWG") og tjener til at gennemføre Europa-Parlamentets og Rådets direktiv 94/62/EF af 20. december 1994 om emballage og emballageaffald(3). VerpackVO er en ændring af den første emballageforordning, der trådte i kraft i oktober 1993(4).

9. Formålet med VerpackVO er at forebygge eller mindske miljøbelastningen fra affald og emballage. I henhold til § 1, stk. 1, i VerpackVO er producenter, importører, emballeringsvirksomheder, distributører samt slutbrugere omfattet af VerpackVO. I henhold til § 3 i VerpackVO er producenter, importører, emballeringsvirksomheder og distributører af transport- og salgsemballage forpligtet til vederlagsfrit at tage emballage, som de har markedsført, tilbage efter brug og tilbagelevere den til en i givet fald tilbagetagningspligtig virksomhed i et tidligere led, genanvende den eller nyttiggøre den på grundlag af den bedste foreliggende teknologi.

10. I henhold til § 12 i VerpackVO er også producenter, importører, emballeringsvirksomheder og distributører af multipakemballage forpligtet til vederlagsfrit at tage emballage, som de har markedsført, og som de ikke selv er slutbrugere af, tilbage efter brug og tilbagelevere den til en i givet fald tilbagetagningspligtig virksomhed i et tidligere led, genanvende den eller nyttiggøre den på grundlag af den bedste foreliggende teknologi. Den tilbagetagningspligtige virksomhed kan opfylde sine forpligtelser via tredjemand. De nævnte forpligtelser gælder lige fra slutdistributøren i alle distributionsled til den indenlandske producent eller importør. Multipakemballage kan af slutbrugeren ved erhvervelsen af den emballerede vare efterlades på eller i nærheden af leveringsstedet. Efterlader slutbrugeren ikke multipakemballagen, gælder bestemmelserne for salgsemballage på tilsvarende måde.

11. Producenter, importører, emballeringsvirksomheder og distributører er i henhold til § 3, stk. 3, i VerpackVO forpligtet til vederlagsfrit at tilbagetage brugt salgsemballage fra slutbrugeren i nærheden af leveringsstedet, idet denne forpligtelse er begrænset til emballage af samme art, form og størrelse fra varer og produkter, som markedsføres.

12. Ejere af virksomheder, hvor der fremkommer bestemte minimumsmængder af emballageaffald, kan ansøge om optagelse i et register over storproducenter af emballageaffald (Großanfallstellenregister), hvilket medfører, at de internt i virksomheden skal sørge for opsamling og genbrug eller nyttiggørelse af emballagen (§ 8 i VerpackVO). Der tales i denne forbindelse sædvanligvis om, at producenterne, importørerne og emballeringsvirksomhederne "fritages for deres tilbagetagningspligt" (Entpflichtung) via systemoperatøren.

13. I det omfang, hvori producenter, importører og emballeringsvirksomheder deltager i en indsamlings- og nyttiggørelsesordning, overgår i henhold til § 3, stk. 5, i VerpackVO forpligtelserne med hensyn til tilbagetagning og nyttiggørelse af transport- og salgsemballage også for de tidligere og efterfølgende distributionsled til operatøren af denne ordning i det. Det samme gælder i henhold til § 4 i VerpackVO for distributører, som også afleverer transport- og salgsemballage til slutbrugere (slutdistributører).

14. I henhold til § 11 i VerpackVO skal en sådan indsamlings- og nyttiggørelsesordning for transport- og salgsemballage sikre indsamling og nyttiggørelse af de emballagematerialer, for hvilke der blev indgået kontrakter med de tilbagetagningspligtige virksomheder.

15. Det er i princippet ikke lovbefalet at deltage i en sådan indsamlingsordning (se dog nr. 18 nedenfor). Virksomheder, der ikke deltager, er i princippet fortsat omfattet af den individuelle tilbagetagningspligt. Indsamlings- og nyttiggørelsesordningerne er dog forpligtet til inden for rammerne af deres virkeområde at indgå aftaler med enhver tilbagetagningspligtig virksomhed, såfremt denne ønsker det, og det er sagligt begrundet. Indsamlings- og nyttiggørelsesordningernes virkeområde omfatter emballage, der ender hos private husholdninger samt inden for erhverv og industri. Der er ingen forpligtelse til at forsyne emballage, der er omfattet af indsamlings- og nyttiggørelsesordningen, med en særskilt mærkning.

16. Oprettelsen eller en væsentlig ændring af indsamlings- og nyttiggørelsesordninger skal i henhold til § 7a), stk. 1, i AWG godkendes af den kompetente forbundsminister. I henhold til § 7e) i AWG er ordninger, hvor den kompetente forbundsminister har fastslået en monopolagtig stilling med hensyn til overtagelsen af forpligtelsen til indsamling og nyttiggørelse af affald, der ender hos husholdninger og lignende områder, underlagt en særskilt procedure.

17. Både tilbagetagningspligtige virksomheder, som ikke deltager i en ordning, og indsamlings- og nyttiggørelsesordninger skal opfylde bestemte indsamlings- og nyttiggørelseskvoter. I henhold til § 11, stk. 7, i VerpackVO skal der i godkendelsen i forbindelse med indsamlings- og nyttiggørelsesordninger fastsættes bestemte indsamlings- og nyttiggørelseskvoter, for så vidt som det er i overensstemmelse med miljøbeskyttelseskravene, er samfundsøkonomisk relevant samt hensigtsmæssigt. I henhold til § 3, stk. 6, i VerpackVO gælder der med hensyn til tilbagetagning og nyttiggørelse for producenter, importører og emballeringsvirksomheder som omhandlet i § 3, stk. 4, i VerpackVO samt slutdistributører som omhandlet i § 4 i VerpackVO og alle efterfølgende distributionsled en bestemt dokumentationspligt samt emballagespecifikke tilbagetagnings- og nyttiggørelseskvoter for emballage, som ikke deltager i en indsamlings- og nyttiggørelsesordning, eller hvor der ikke foreligger en undtagelse i henhold til § 7 i VerpackVO.

18. I henhold til § 3, stk. 9, i VerpackVO er det obligatorisk at deltage i en indsamlings- og nyttiggørelsesordning, hvis der ikke fremlægges dokumentation med hensyn til tilbagetagningspligten på grundlag af § 3, stk.6, i VerpackVO.

3. ARA SYSTEMS INDSAMLINGS- OG NYTTIGGØRELSESORDNING

19. ARA System blev oprettet i 1993 på initiativ af det østrigske erhvervsliv med henblik på at gennemføre emballageforordningen. ARA System dækker hele Østrig og tager sigte på indsamling og nyttiggørelse af enhver form for emballagemateriale og emballage (med undtagelse af biogene emballagematerialer) fra husholdninger, erhverv og industri, såfremt disse er omfattet af emballageforordningen. ARA System, som ikke arbejder med profit for øje, består af ARA og otte økonomisk selvstændige genvindingsselskaber.

20. ARA organiserer og koordinerer sammen med genvindingsselskaberne indsamling, sortering og nyttiggørelse af transport- og salgsemballage i Østrig. De tilbyder deres serviceydelser til alle østrigske og udenlandske virksomheder, som er direkte berørt af emballageforordningen.

3.1. ARA

21. ARA er et privatdrevet aktieselskab, som blev oprettet i 1993. ARA's ejer og eneaktionær er Altstoff Recycling Austria Verein (herefter "ARA-Verein"). Enhver virksomhed, som er direkte berørt af emballageforordningen, samt sammenslutninger af sådanne virksomheder kan blive medlem af ARA-Verein. Heriblandt hører virksomheder fra emballageindustrien, emballeringsvirksomheder samt handelsvirksomheder. For at undgå interessekonflikter er virksomheder inden for affaldshåndterings- og genbrugssektoren udelukket fra at blive medlemmer. ARA-Verein består af tre grupper - svarende til de interessegrupper, som er berørt af emballageforordningen - dvs. emballeringsvirksomheder/importører, handelsvirksomheder og emballageindustrien. Grupperne er ligeligt repræsenteret i ledelsen, som samtidig udgør ARA's bestyrelse. På nuværende tidspunkt har ARA-Verein ca. 240 medlemmer.

3.2. Genvindingsselskaberne

22. ARA tager ikke selv den brugte emballage tilbage og nyttiggør den heller ikke selv. Hertil benytter selskabet de genvindingsselskaber, med hvilke det har indgået såkaldte indsamlingskontrakter. På grundlag af disse indsamlingskontrakter forpligter genvindingsselskaberne sig til at forestå indsamling, sortering og/eller nyttiggørelse af den brugte emballage i overensstemmelse med emballageforordningen.

23. Følgende selskaber i ARA System optræder over for det kompetente østrigske forbundsministerium som systemoperatør i henhold til § 45, stk. 11, i AWG og § 7a i AWG: ARGEV inden for emballage af metal (jern, aluminium) og såkaldt let emballage (træ, keramik, plast, kompositmateriale, tekstilfibre), Österreichischer Kunststoff Kreislauf AG (ÖKK) inden for emballage af plast og tekstilfibre, Altpapier-Recycling-Organisations-gesellschaft m.b.H. (ARO) inden for emballage af papir, karton, pap og bølgepap og Austria Glas Recycling GmbH (AGR) inden for emballage af glas.

24. Ved afgørelse i henhold til § 7e i AWG har det kompetente østrigske forbundsministerium fastslået med hensyn til ARO, ÖKK, ARGEV og AGR samt Öko-Box Sammel GmbH, som samarbejder med ARA System, at der foreligger et monopol eller en monopolagtig stilling.

25. Driften af indsamlings- og nyttiggørelsesordningen gør det muligt for ARA's licenspartnere i henhold til § 3, stk. 5, i VerpackVO at blive fritaget for tilbagetagningspligten med hensyn til den emballage, der er omfattet af ordningen. Licenspartnerens rettigheder over for genvindingsselskaberne varetages af ARA som administrator.

26. Genvindingsselskaberne varetager heller ikke umiddelbart deres indsamlings- og nyttiggørelsesopgaver, men indgår til udførelse heraf for alle østrigske regioner, dvs. "politische Bezirke", kontrakter med private virksomheder (såkaldte regionale partnere), som sørger for den faktiske indsamling. De regionale partnere kan anvende underentreprenører til opfyldelse af deres opgaver. I nogle tilfælde, navnlig i større byer, optræder kommuner også som regionale partnere. Genvindingsselskaber er:

ARGEV Arbeitsgemeinschaft Verpackungsverwertungs-Ges.m.b.H.

27. ARGEV er ansvarlig for indsamling, sortering og konditionering af emballage af plast, metal, træ, tekstilfibre, keramik og kompositmateriale. ARGEV ejes af ARA (andel på 11 %) og ARGEV-Verein. ARGEV-Verein omfatter ca. 110 medlemmer fra fire medlemsgrupper (producenter/importører, handelsvirksomheder, emballageindustrien/genvindingsselskaber, indsamlingsselskaber/nyttiggørelsesvirksomheder). Affaldshåndteringssektoren har ingen stemmeret i foreningens organer (bestyrelse, generalforsamling).

28. ARGEV's indsamlingsordninger omfatter en husholdningsordning for let emballage, en husholdningsordning for metalemballage og en erhvervsordning for let emballage og metalemballage.

29. I 2000 drev 57 regionale partnere - indsamlingsselskaber, kommunale selskaber og sammenslutninger - indsamlingsordningerne på vegne af ARGEV. På regionalt plan deltog 144 private og kommunale selskaber som indsamlere og 47 sorteringsanlæg og shreddervirksomheder i udførelsen af opgaverne. Siden 2002 har der været 64 regionale partnere.

30. ARGEV har indgået samarbejdskontrakter med følgende genvindingsselskaber, der er ansvarlige for nyttiggørelsen: Alurec, AVM, FerroPack, ÖKK samt VHP.

ÖKK Österreichischer Kunststoff Kreislauf AG

31. ÖKK er ansvarlig for nyttiggørelse af plast- og tekstilemballage. ARA ejer 11 % af andelene i ÖKK. De øvrige 89 % af andelene ejes af foreningen "Österreichischer Kunststoffkreislauf". Den 31. december 2000 havde foreningen i alt 51 medlemmer. Medlemmerne af foreningen er opdelt i grupper for plastproducenter og -distributører, plastvareproducenter og -distributører, brugere af plastemballage, deltagere i ordningen (konkret ARGEV), organisationer og virksomheder inden for genbrug af plastmaterialer, organisationer og virksomheder inden for affaldshåndteringssektoren. For at undgå interessekonflikter er organisationer og virksomheder inden for genbrug af plastmaterialer og affaldshåndteringssektoren (som til dels har forretningsforbindelse med ÖKK) ikke stemmeberettigede i foreningsudvalget og fuldstændig udelukket fra at deltage i møder vedrørende retshandler mellem foreningens medlemmer og ÖKK.

32. Til udførelse af nyttiggørelsesopgaverne har ÖKK indgået kontrakter med nyttiggørelsesvirksomheder og transportører. I 2001 fandtes der 16 nyttiggørelsesvirksomheder for sorteret plast og otte for blandet plast i Østrig.

Aluminium-Recycling GmbH

33. Alurec er ansvarlig for nyttiggørelse af den aluminiumemballage, som indsamles af ARGEV. Alurec ejes af aluminiumproducenterne Austria Metall AG (AMAG) og Salzburger Aluminium AG (SAG). De øvrige ejere er emballageproducenter.

34. Aluminiumemballagen nyttiggøres i AMAG's og SAG's to eneste østrigske nyttiggørelsesvirksomheder. Aluminiumindtægterne genforhandles hvert år og er via en procentnøgle bundet til den sekundære notering for aluminium på London Metall Exchange.

Arbeitsgemeinschaft Verbundmaterialien GmbH

35. AVM er ansvarlig for nyttiggørelse af emballage af kompositmateriale med undtagelse af kompositemballage til drikkevarer. ARO og ÖKK ejer hver især 50 % af selskabet. AVM forestår organiseringen af nyttiggørelsen af materialerne i nært samarbejde med ÖKK.

Verein für Holzpackmittel

36. VHP er ansvarlig for nyttiggørelse, til dels også indsamling, af emballage af træ. Foreningen har på nuværende tidspunkt 16 medlemmer. Der er i den forbindelse tale om østrigske producenter og forhandlere af træemballage.

FerroPack Recycling GmbH

37. FerroPack er ansvarlig for nyttiggørelse af den emballage af jernmetaller, dvs. hvidblik og stål, som ARGEV indsamler. "Verein für Metallrecycling FerroPack" er eneejer af FerroPack. Foreningen har på nuværende tidspunkt seks medlemmer, og der er i den forbindelse tale om de østrigske producenter af emballage af hvidblik og stål.

Altpapier-Recycling-Organisationsgesellschaft m.b.H

38. ARO er ansvarlig for indsamling og nyttiggørelse af emballage af papir, karton, pap og bølgepap. ARA ejer 11 % af andelene i ARO. 28 % af de øvrige andele ejes af papirproducerende virksomheder, 27 % af afsværtningsanlæg og ca. 34 % af den papirforarbejdende industri. ARO's i alt 17 ejere ejer hver især mindre end 17 % af selskabet.

39. ARO har i hele Østrig indgået aftaler med 538 lokale myndigheder vedrørende indsamling i nærheden af husstandene og med 79 indsamlingsselskaber med hensyn til alle aktiviteter i forbindelse med indsamlingen hos handelsvirksomheder, erhverv og industri.

Austria Glas Recycling GmbH

40. AGR er ansvarlig for indsamling og nyttiggørelse af emballage af glas. ARA ejer 11 % af andelene i AGR. De to østrigske glasproducenter Vetropack Austria GmbH og Stölzle Oberglas GmbH ejer hver halvdelen af de øvrige 89 %.

41. AGR's områdedækkende indsamlingsordning er hovedsagelig etableret som bringeordning med containere på centrale standpladser. AGR arbejder tæt sammen med kommuner og over 30 private indsamlingsselskaber.

3.3. Økonomiske nøgletal

42. ARA System finansieres via afgifter, som betales af de virksomheder, der deltager i ordningen (de såkaldte "licenspartnere"). En virksomhed tiltræder ARA System ved at indgå en fritagelses- og licensaftale, hvorved den mod betaling af en afgift overdrager sin forpligtelse på grundlag af emballageforordningen til ARA System og på denne måde fritages for sin tilbagetagningspligt.

43. Antallet af licenspartnere udgjorde i 1997 10994, i 1998 11479, i 1999 12027 og i 2000 12295. ARA's licensindtægter udgjorde i 1997 2608,1 mio. ATS/189,6 mio. EUR, i 1998 2673,0 mio. ATS/194,2 mio. EUR, i 1999 2694,2 mio. ATS/195,8 mio. EUR og i 2000 2543,3 mio. ATS/184,8 mio. EUR.

3.4. Markedssituation

44. ARA System er den eneste områdedækkende ordning til indsamling og nyttiggørelse af alle materialegrupper (undtagen kompositemballage til drikkevarer) inden for husholdningsemballage i Østrig. Derudover driver ÖKO-BOX Sammelges.m.b.H. en områdedækkende ordning til indsamling og nyttiggørelse af brugt drikkevareemballage og samarbejder i den forbindelse med ARGEV for at kunne sikre en områdedækkende indsamling. Desuden driver Bonus Holsystem für Verpackungen GmbH & Co. KG en indsamlingsordning for emballage, som på byggeområdet i forbindelse med råbyggeri ender hos den private slutbruger og på landbrugsområdet hos landbrugeren.

45. På husholdningsområdet drives der ikke i nævneværdigt omfang individuelle indsamlingsordninger i henhold til § 3, stk. 6, i VerpackVO.

46. Inden for emballage fra erhvervsvirksomheder og industrien har ARA System en række konkurrenter, hvis økonomiske betydning imidlertid ikke kan sammenlignes med ARA System. Der er tale om følgende:

- "EVA Erfassen und Verwerten von Altstoffen GmbH", et datterselskab af Interseroh-gruppen i Tyskland, ansvarlig for indsamling af metal, plast, papir, træ, kompositmaterialer

- "Bonus Holsystem für Verpackungen GmbH & Co. KG" (tidligere FRS Folien-Rücknahme-Service GmbH & Co. KG), Kufstein, ansvarlig for indsamling af emballage af metal, plast, papir, træ og tekstilemballage, dog begrænset til emballage, der ender hos en erhvervsmæssige slutbruger (på byggeområdet også i forbindelse med råbyggeri hos den private slutbruger og på landbrugsområdet også hos landbrugeren)

- "RUG Raiffeisen Umweltgesellschaft m.b.H", Kornneuburg, ansvarlig for indsamling af genbrugsflasker til vin og landbrugsfolier

- "GUT Dr. Klaus Galle Umwelttechnik & Ökoconsulting", Klosterneuburg, ansvarlig for indsamling af metal, plast, papir, træ, kompositmaterialer, biogen emballage

- "Pape Entsorgung GmbH & Co. KG", Hannover, Tyskland, ansvarlig for indsamling af emballage fra bilreservedele.

47. Kun virksomhederne EVA, BONUS og GUT råder over en systemgodkendelse, der dækker hele erhvervssektoren.

48. Derudover findes der individuelle indsamlingsordninger, bl.a. med hensyn til såkaldte storproducenter af emballageaffald.

4. ANMELDTE AFTALER

49. Den foreliggende meddelelse omfatter følgende:

- fritagelses- og licensaftalerne mellem ARA og de virksomheder, der er tilbagetagningspligtige efter emballageforordningen (uden takstoversigt)

- indsamlingskontrakten mellem ARA og ARGEV som standardkontrakt for de indsamlingskontrakter, der blev indgået mellem ARA og følgende genvindingsselskaber, der var anført i bilaget til anmeldelsen: ARGEV, AVM, ARO, AGR, Alurec, Verein für Holzpackmittel, FerroPack, ÖKK

- indsamlings- eller samarbejdskontrakten mellem ARGEV og ÖKK samt mellem ARGEV og ALUREC som standardkontrakt for de kontrakter, der blev indgået mellem ARGEV og ÖKK, Alurec, FerroPack og VHP

- ARGEV's og ARO's kontrakter med deres respektive regionale indsamlingspartnere.

4.1. Fritagelses- og licensaftalerne

50. Forholdet mellem ARA og de virksomheder, der er tilsluttet ARA System, reguleres i en standardkontrakt, "fritagelses- og licensaftalen". Der findes følgende varianter af standardkontrakten:

- en fritagelses- og licensaftale for transport-, salgs- og multipakemballage (ELV) og

- en fritagelses- og licensaftale for serviceemballage (ELVS).

51. Licenspartnere med en lav årlig licensafgift kan indgå en "tillægsaftale for små emballagemængder". Virksomheder, som har hjemsted i EU-stater, kan blive ARA-licenspartner ved at indgå en "tillægsaftale for udenlandske licenspartnere fra EU-stater".

4.1.1. Fritagelses- og licensaftale for transport-, salgs- og multipakemballage (ELV)

52. ELV fastsætter i afsnit I, punkt 1, ARA's rolle som licenspartnerens administrator, der varetager licenspartnerens interesser over for genvindingsselskaberne. Licenspartnerne giver ARA i opdrag og bemyndigelse til i deres interesse at indgå så fordelagtige indsamlingskontrakter som muligt med genvindingsselskaberne. I indsamlingskontrakterne forpligtes genvindingsselskaberne til at sørge for en i overensstemmelse med emballageforordningen saglig og faglig korrekt indsamling og/eller nyttiggørelse (alt efter genvindingsselskab) af al emballage, hvor der foreligger indsamlings- og/eller nyttiggørelsesgarantier. Licenspartnerens rettigheder over for genvindingsselskaberne varetages udelukkende af ARA som administrator i eget navn, men for licenspartnerens regning og i dennes interesse. Som genvindingsselskabernes aftalepartner modtager ARA ganske vist disses ydelser i eget navn, men for licenspartnerens regning og i dennes interesse.

53. I henhold til afsnit I, punkt 2, er licenspartneren forpligtet til i aftalens løbetid at deltage i ARA Systems indsamlings- og nyttiggørelsesordninger med hensyn til al emballage, som er omfattet af emballageforordningen, og hvor der foreligger indsamlings- og nyttiggørelsesgarantier. En undtagelse herfra findes kun med hensyn til emballage, hvor det kan dokumenteres, at der allerede er sket fritagelse i et andet led, eller at licenspartneren selv eller en af denne bemyndigede tredjemand sørger for indsamling og nyttiggørelse i overensstemmelse med loven uden direkte eller indirekte brug af ARA System.

54. ARA har meddelt, at det som dokumentation for brugen af en parallel fritagelsesordning er tilstrækkeligt, at der foreligger en bekræftelse herfor, som i henhold til § 3, stk. 5, i VerpackVO skal udstedes til licenspartnerne af operatøren af godkendte indsamlings- og nyttiggørelsesordninger. Med hensyn til emballage, der indsamles som led i en individuel indsamlingsordning, er det tilstrækkeligt for ARA, at der forelægges den dokumentation for tilbagetagning, som i henhold til § 3, stk. 6, nr. 2, i VerpackVO skal tilvejebringes i forbindelse med individuelle indsamlingsordninger og forelægges miljøministeriet.

55. I henhold til afsnit I, punkt 4, giver ARA licenspartneren ret til i aftalens løbetid at anvende "Der Grüne Punkt"-mærket, der er beskyttet som mærke for Duales System Deutschland AG (DSD), som mærke for deltagelsen i ARA Systems indsamlings- og nyttiggørelsesordninger. Retten til at anvende mærket kan til enhver tid tilbagekaldes af ARA, er geografisk begrænset til Republikken Østrigs område og kan ikke overdrages. Mærkningen af emballage skal ske på en ikke vildledende måde. Anvendelsen skal til stadighed ske på en måde, der tager hensyn til de interesser, der knytter sig til mærket. Licenspartneren skal tage til efterretning, at anvendelsen af mærket i udlandet kan være betinget af, at dette godkendes af en part, der dér har rettigheder med hensyn til udnyttelsen af mærket. Betalingen af licensafgifter til ARA er ikke ensbetydende med en godkendelse fra DSD eller en anden udenlandsk udnyttelsesberettiget part til at udnytte mærket. Der er ingen forpligtelse til, at den emballage, der deltager i ARA System, skal forsynes med "Der Grüne Punkt"-mærket.

56. Afsnit II regulerer beregningen og betalingen af licensafgiften. I henhold til punkt 1 beregnes den afgift, som licenspartneren skal betale, på grundlag af den emballage, som den pågældende har markedsført i Østrig (afsnit I, punkt 2, se ovenfor). Licenspartneren forpligter sig til for hver emballagemateriale at oplyse den af aftalen omfattende emballage og anvende disse værdier til beregningen af den licensafgift, der skal betales. Licensafgifterne beregnes på grundlag af de afgiftssatser, som ARA offentliggør, og som i henhold til punkt 5 højst en gang årligt kan ændres af ARA under overholdelse af en forudgående frist på tre måneder. I tilfælde af en væsentlig ændring af omkostningssituationen eller grundlaget for antagelserne for beregningen af licensafgifternes størrelse er der mulighed for ekstraordinære tilpasninger af licensafgifterne. I henhold til punkt 10 modtager licenspartneren senest den 1. marts hvert år en årsopgørelse fra ARA, hvori al emballage, som licenspartneren i det forløbne år har indberettet, er anført for hvert emballagemateriale. Licenspartneren har ret til med tilbagevirkende kraft at ændre sine indberetninger for det løbende kalenderår og anmode om en regulering af licensafgiften i overensstemmelse hermed. ARA har i denne henseende meddelt, at årsopgørelsen dermed giver licenspartneren mulighed for efterfølgende at foretage en justering af indberetningerne til det aktuelle omfang af den pågældendes individuelle indsamling. ARA forbeholder sig på sin side ret til kun at foretage en regulering af licensafgiften, såfremt der fremlægges dokumentation med hensyn til ændringerne af årsopgørelsen.

57. Ifølge ARA havde licenspartnerens betalingsforpligtelse i afsnit II aldrig været en afgift for udnyttelsen af mærket (dvs. til gengæld for retten til at udnytte "Der Grüne Punkt"-mærket på emballagen), men altid en afgift for den fritagelsesydelse, der blev leveret via ordningen. Afsnit II, punkt 1, skal i overensstemmelse hermed forstås og bliver forvaltet på den måde, at licensafgiften kun skal betales for den emballage, hvor licenspartnerne tilstræber en fritagelse via ordningen. Dette princip gennemføres ved, at licenspartnerne hver måned eller hvert kvartal i henhold til afsnit II, punkt 4, til ARA kun indberetter den emballage, hvor de hverken gør brug af en individuel indsamlingsordning eller deltager i en parallel fritagelsesordning. Dette går så vidt, at der hos ARA også findes "tomme indberetninger", dvs. virksomheder, som fastholder deres ELV, men i en vis periode ikke ønsker at lade emballage være omfattet af ARA System og anfører "nul" i deres indberetninger i forbindelse den licenserede emballage, der er markedsført.

58. ARA har endvidere meddelt, at der efter selskabets opfattelse ikke er noget til hinder for, at emballage, der ikke er licenseret af ARA, er forsynet med "Der Grüne Punkt"-mærket, så længe det dokumenteres, at denne emballage indsamles og nyttiggøres i overensstemmelse med forordningen, og ARA kan kontrollere dette. ARA har i den henseende afgivet det andet tilsagn, der er anført i afsnit 5. I henhold til afsnit III er aftalen indgået på ubestemt tid. Licenspartneren har ret til at opsige aftalen til udgangen af hvert kalenderår under overholdelse af et opsigelsesvarsel på seks måneder. ARA giver afkald på en almindelig opsigelsesret. Såfremt der foreligger en vægtig grund, har begge parter en særlig opsigelsesret.

59. Afsnit IV indeholder ARA's oplysnings- og kontrolrettigheder og pligter. ARA fører tilsyn med licenspartnerens fritagelse for tilbagetagningspligten via genvindingsselskaberne og disses indsamlingspartnere. Selskabet kan kontrollere rigtigheden af licenspartnernes indberetninger, f.eks. gennem indsigt i forretningspapirer i denne henseende.

4.1.2. Fritagelses- og licensaftale for serviceemballage (ELVS)

60. Fritagelses- og licensaftalen for serviceemballage adskiller sig fra standardaftalen for transport- og salgsemballage, for så vidt som afsnit I, punkt 2, i ELVS fastsætter, at licenspartneren er forpligtet til at deltage i ARA System med hensyn til al emballage, som er omfattet af VerpackVO, og hvor der for det første foreligger indsamlings- og/eller nyttiggørelsesgarantier fra genvindingsselskabernes side, og kunderne for det andet ønsker en fritagelse via den pågældende. Licenspartneren kan derfor alt efter kundernes ønsker også indgå en fritagelses- og licensaftale for kun dele af sin serviceemballage uden at være nødt til at fremlægge dokumentation i overensstemmelse med afsnit 1, punkt 2, andet punktum, i ELV med hensyn til emballage, hvor der allerede er sket fritagelse i et andet led, eller hvor indsamling og nyttiggørelse finder sted i overensstemmelse med loven uden brug af ARA System.

4.1.3. Tillægsaftale for små emballagemængder

61. Såfremt ARA og licenspartneren forventer, at licenspartnerens årlige licensafgift i overensstemmelse med afsnit II i ELV udgør mindre end 25000 ATS (eksklusive moms), kan der indgås en "tillægsaftale for små emballagemængder". Herved aftales en forenkling af de administrative procedurer med hensyn til betingelserne for indberetningen af emballagemængder og betalingen af licensafgiften.

4.1.4. Tillægsaftale for udenlandske licenspartnere fra EU-stater

62. I henhold til afsnit 5 i tillægsaftalen har også ARA en almindelig ret til at opsige ELV (afsnit III, punkt 1, i ELV). Som begrundelse herfor har ARA anført, at det er vanskeligere at udøve kontrol med licenspartnerne i udlandet. Derudover er håndhævelsen også vanskeligere i udlandet. Den almindelige opsigelsesret tjener som et retsmiddel i de tilfælde, hvor ARA har en konkret anledning til at formode, at aftalepartneren ikke opfylder sine aftalemæssige forpligtelser korrekt, men dette på grund af bevisvanskelighederne i udlandet ikke kan påvises så stringent, som en ekstraordinær opsigelse af aftalen ifølge ELV ville kræve.

4.2. Indsamlingskontrakterne

4.2.1. Forholdet mellem ARA og genvindingsselskaberne

63. Mellem ARA og samtlige genvindingsselskaber blev der mellem den 25. august 1993 og den 30. september 1993 indgået en indsamlingskontrakt, som omfatter hele Østrigs område. Kontrakten med ARGEV blev anmeldt som standardkontrakt.

64. Kontraktens genstand er i henhold til § 1, stk. 1, indsamling af den emballage, der for hvert genvindingsselskab er anført i garantierklæringerne (bilag 2 til indsamlingskontrakten). Aktiviteterne omfatter indsamling, transport samt sortering og konditionering i overensstemmelse med emballageforordningen og under hensyntagen til den rammeaftale, der blev indgået mellem ARA og de lokale myndigheder (bilag 3 til kontrakten); navnlig skal - mindst - de mål og kvoter, der er angivet i emballageforordningen, nås forholdsmæssigt. ARA aftager efter § 1, stk. 3, genvindingsselskabernes indsamlingstjenester i eget navn, men i licenstagernes interesse og for disse regning; selskabet optræder således som administrator for licenstagerne. Genvindingsselskaberne er efter § 1, stk. 5, forpligtet til vederlagsfrit at tilbagetage eller modtage al emballage, for hvilken der foreligger en kontrakt mellem ARA og licenstagerne. Som bevis for betalingen af licensafgiften gælder "Der Grüne Punkt"-mærket, som ARA har tildelt, og som er beskyttet som varemærke. ARA har i denne forbindelse præciseret, at § 1, stk. 5, ikke har nogen praktisk betydning. Navnlig anvender selskaberne i ARA System helt andre afgrænsningsmetoder end "Der Grüne Punkt" til at afgøre, om en emballage må afleveres til ARA System eller ej. Der er ikke knyttet retlige konsekvenser til bestemmelsen.

65. Såfremt genvindingsselskabet anvender underentreprenører til udførelse af deres indsamlingstjenester, skal disse i henhold til § 4 forpligtes til at opfylde genvindingsselskabets kontraktlige forpligtelser i denne henseende. Genvindingsselskabet skal indgå nye kontrakter med underentreprenører efter principperne om fri konkurrence og under overholdelse af økonomisk gennemsigtige kriterier. I den forbindelse skal der imidlertid tages hensyn til bestemmelserne i de rammeaftaler om udvælgelsen af indsamler/sorteringsvirksomhed, som ARA har indgået med de lokale myndigheder. Endvidere skal genvindingsselskabet indgå nye kontrakter med underentreprenører efter forudgående udbud. ARA har ret til at få indsigt i udbudsdokumenterne og tilbuddene.

66. I henhold til § 5 har genvindingsselskabet eksklusivitet i kontraktens løbetid i aftaleområdet, dvs. hele Østrigs område. Genvindingsselskabet forpligter sig til ikke at oprette, drive eller deltage i en anden indsamlings- eller nyttiggørelsesordning i henhold til emballageforordningen end ARA System og ikke udføre aktive indsamlingstjenester, som er omfattet af andre genvindingsselskabers ansvarsområde. Genvindingsselskabet anerkender ARA's rolle som udelukkende mellemled mellem genvindingsselskabet og licenstagerne, men afskæres derved ikke fra at føre direkte drøftelser med licenstagerne og indgå aftaler, såfremt dette er nødvendigt for at opfylde deres kontraktlige forpligtelser; genvindingsselskabet må ikke indgå aftaler med licenstagere, som fører til, at licenstageren fritages for sin tilbagetagningspligt.

67. I henhold til § 6 består betalingen for genvindingsselskabets indsamlingstjenester i den andel af licensafgifterne, som ARA på grundlag af omkostningerne opkræver for deres ydelser, minus et tillæg, som ARA har krav på. Konkret beregnes betalingen på grundlag af de omkostninger, som nødvendigvis opstår i forbindelse med indsamlingen af den brugte emballage. I henhold til § 6, stk. 4, må der ikke ske krydssubsidiering mellem genvindingsselskaberne og ARA i beregningen på grundlag af emballagematerialer. Krydssubsidiering defineres som en fastsættelse af betalingen, som ikke er omkostningsægte, og som medfører, at et emballagemateriale stilles bedre eller ringere end et andet emballagemateriale (§ 6, stk. 4). Betalingen fastsættes på forhånd af ARA på forslag af genvindingsselskabet for principielt et kalenderår ad gangen. § 6, stk. 13, indeholder en såkaldt mestbegunstigelsesklausul, hvorefter genvindingsselskabet indrømmer ARA mestbegunstigelse i form af, at det ikke vil tilbyde eller udføre tjenester, der er sammenlignelige med de i kontrakten fastsatte indsamlingstjenester, eller dele af sådanne sammenlignelige tjenester for tredjemand på mere fordelagtige vilkår end for ARA eller selskabets licenstagere.

68. Kontrakten mellem ARA og genvindingsselskabet indgås på ubestemt tid. Genvindingsselskabet er forpligtet til at udføre de i kontrakten fastsatte indsamlingstjenester fra den 1. december 1993. Kontraktforholdet kan i henhold til § 7B opsiges af hver part med et opsigelsesvarsel på 12 måneder til udgangen af hvert kalenderår. Parternes almindelige opsigelsesret gælder først fra den 31. december 2000. I tilfælde af, at en anden virksomhed tilbyder ARA billigere tjenester, havde ARA på visse betingelser allerede en opsigelsesret inden den 31. december 2000.

69. Ved aftale af 23. januar 2001 har ARA aftalt med såvel ARGEV som ARO, at de indsamlingskontrakter, der er indgået med disse to genvindingsselskaber mellem den 24. august 1993 og den 30. september 1993, ikke er omfattet af den almindelige opsigelsesret inden den 31. december 2003. § 7C fastsætter ret til opsigelse uden varsel af vægtige grunde. Kontrakten ophører bl.a. uden varsel, hvis kontrakten eller ARA System ikke opnår en nødvendig kartelretlig godkendelse.

70. I henhold til § 11 indrømmes ARA ret til inden for normal arbejdstid efter forudgående aftale at udøve tilsyn med genvindingsselskabets indsamlingssteder eller andre driftssteder, der er omfattet af kontrakten. Der er ligeledes en sådan ret til at udøve tilsyn med hensyn til genvindingsselskabets underentreprenører. Der er tillige fastsat ret til efter forudgående aftale at få indsigt i genvindingsselskabets forretningspapirer, såfremt ARA anser dette for nødvendigt for at kunne kontrollere, om genvindingsselskabet afvikler kontrakten korrekt. I henhold til § 12 har genvindingsselskabet også oplysnings- og indsigtsret.

71. § 13 fastsætter gensidige indberetningsforpligtelser for parterne: Genvindingsselskaberne skal forelægge ARA kvartalsvise og årlige indberetninger vedrørende deres indsamlingstjenester, mens ARA er forpligtet til løbende at holde genvindingsselskabet orienteret om antallet og omfanget af aftaler, der er indgået med licenstagerne, samt de emballagemængder, som licenstagerne har markedsført.

72. Eventuelle uoverensstemmelser mellem parterne afgøres i henhold til § 14 af en voldgiftsinstans eller en voldgiftsret.

73. I henhold til § 15 skal de genvindingsselskaber, der er ansvarlige for den pågældende materialegruppe, sørge for nyttiggørelsen af emballagen. Med henblik herpå er ARA forpligtet til med hvert af disse genvindingsselskaber at indgå en i det væsentlige identisk indsamlingskontrakt, der som genvindingsselskabernes indsamlingstjeneste fastsætter nyttiggørelsen af den nævnte emballage. Endvidere er det fastsat, at der mellem ARGEV og de forskellige genvindingsselskaber, der er ansvarlige for nyttiggørelsen, indgås en kontrakt, som regulerer det indbyrdes forhold mellem de to selskaber, for så vidt angår de indsamlingstjenester, som dels ARGEV, dels det ansvarlige genvindingsselskab skal udføre for ARA. På grundlag af denne kontrakt skal det navnlig sikres, at ARGEV og genvindingsselskabet tilsammen sørger for en fuldstændig affaldshåndtering - lige fra indsamling over transport og sortering til nyttiggørelse - og at der mellem ARGEV og genvindingsselskabet ikke opstår nogen huller i denne forbindelse.

4.2.2. Forholdet mellem genvindingsselskaberne indbyrdes

74. Da ARGEV kun er ansvarlig for organiseringen af indsamling og sortering, har selskabet indgået samarbejdskontrakter med andre genvindingsselskaber (ÖKK, Alurec, FerroPack, AVM og VHP), som er ansvarlige for organiseringen af nyttiggørelsen. ARGEV's kontrakter med ÖKK og Alurec blev anmeldt som standardkontrakter.

4.2.2.1. Samarbejdskontrakt mellem ARGEV og ÖKK

75. Kontrakten, der blev indgået den 9. marts 1994, regulerer forholdet mellem ARGEV og ÖKK med hensyn til afgrænsningen og den ubrudte udførelse af de indsamlingstjenester, som dels ARGEV, dels ÖKK skal udføre for ARA.

76. I henhold til afsnit 1, punkt 1.2, organiserer ARGEV opbygningen og den kontinuerlige drift af en områdedækkende indsamlings-, sorterings- og konditioneringsordning for emballage; selskabet forpligter sig over for ÖKK til løbende at overdrage alt sorteret emballage, der indsamles som led i ARGEV's indsamlingsordning. ÖKK organiserer en tilstrækkelig og egnet nyttiggørelseskapacitet og mulighed for midlertidig oplagring samt transporten mellem den enkelte ARGEV-partner og nyttiggørelsesvirksomheden eller anlægget til midlertidig oplagring.

77. I henhold til afsnit 2 garanterer ÖKK over for ARGEV, at selskabet vil aftage den emballage, som ARGEV eller selskabets aftalepartnere indsamler i overensstemmelse med aftalen. Kontrakten vedrører endvidere forpligtelser med hensyn til overdragelse og modtagelse af genbrugsmaterialer og emballagens kvalitet, dokumentation for licensering, grundlaget for beregningen af ARA's licensafgifter, en informations- og tavshedspligt samt en aftale om voldgift.

78. I afsnit 4 er det fastsat, at ARGEV erhverver ejendomsretten til den emballage, der indsamles som led i selskabets ordning. Når emballage, der er i overensstemmelse med specifikationerne, aftages af anlægget til midlertidig oplagring eller nyttiggørelsesvirksomheden, overgår ejendomsretten til emballagen til ÖKK.

79. I henhold til afsnit 15 forpligter aftaleparterne sig i kontraktens løbetid til ikke at oprette, drive eller deltage i en anden indsamlings- og nyttiggørelsesordning i henhold til emballageforordningen end ARA System, medmindre den anden aftaleparter udtrykkeligt godkender dette. ARGEV forpligter sig desuden til i kontraktens løbetid ikke at videregive emballagen til tredjemand uden ÖKK's godkendelse. Tilsvarende forpligter ÖKK sig til ikke at modtage emballage fra tredjemand uden ARGEV's godkendelse. Udtrykkeligt undtaget fra denne eksklusivitet er gensidige aftaler med såkaldte individuelle indsamlingsordninger, såfremt dette er i overensstemmelse med de indsamlingskontrakter, der er indgået med ARA. Endvidere forpligter aftalepartnerne sig til ikke at udføre aktive indsamlingstjenester, som er omfattet af den anden aftaleparts ansvarsområde.

80. I henhold til afsnit 16 løber kontrakten fra den 1. oktober 1993 og på ubestemt tid. Kontrakten kan opsiges af hver part med et opsigelsesvarsel på 12 måneder til udgangen af hvert kalenderår. Der er ikke mulighed for almindelig opsigelse inden den 31. december 2000. I henhold til afsnit 17 er det muligt at ophæve kontrakten af vægtige grunde.

4.2.2.2. Kontrakt mellem ARGEV og Alurec

81. Kontrakten, der blev indgået den 20. januar 1994, regulerer opfyldelsen af ARGEV's og Alurec's kontraktlige forpligtelser over for ARA. Med hensyn til kontraktens genstand og løbetid svarer den i det væsentlige til kontrakten mellem ARGEV og ÖKK.

82. I henhold til afsnit II forpligter ARGEV sig til at overdrage al emballage, som selskabet selv eller dets underentreprenører indsamler. I henhold til afsnit III forpligter Alurec sig til at sørge for en forsvarlig genanvendelse af den emballage, som selskabet modtager fra ARGEV eller sorteringsvirksomhederne.

83. I henhold til afsnit V forpligter ARGEV sig til i kontraktens løbetid at overdrage al emballage, som er omfattet af kontrakten, og som selskabet selv eller dets underentreprenører indsamler, udelukkende til Alurec. Alurec forpligter sig på sin side til udelukkende at aftage og nyttiggøre relevant materiale, som er indsamlet af ARGEV eller selskabets underentreprenører.

84. Med hensyn til ejendomsretten gælder - selv om dette ikke udtrykkeligt er reguleret i kontrakten mellem ARGEV og Alurec - det samme som i samarbejdskontrakten mellem ARGEV og ARO. Først erhverver ARGEV ejendomsretten til det indsamlede materiale, som derpå med overdragelsen heraf til Alurec overgår til sidstnævnte.

85. I henhold til afsnit VI løber kontrakten fra den 1. oktober 1993 og på ubestemt tid. Kontrakten kan opsiges af hver part med et opsigelsesvarsel på 12 måneder til udgangen af hvert kalenderår. Der er ikke mulighed for almindelig opsigelse inden den 31. december 2000. I henhold til afsnit VII er det muligt at ophæve kontrakten af vægtige grunde.

4.2.3. Forholdet mellem genvindingsselskaber og regionale partnere

86. I denne forbindelse er der tale om ARGEV's og ARO's kontrakter med de regionale indsamlingsselskaber eller lokale myndigheder. Kontrakternes genstand er reguleringen af den faktiske gennemførelse af indsamlingen af brugt emballage.

4.2.3.1. ARGEV's aftaler

87. I den oprindelige udgave af ARGEV's aftale med den regionale partner (såkaldt partneraftale) fra 1994 forpligter den regionale partner sig i afsnit 2.2 til at opbygge en indsamlings-, sorterings- og konditioneringsordning i overensstemmelse med aftalen. For hvert indsamlingsdistrikt indgås kun aftale med en enkelt regional partner.

88. Indsamlingen af emballageaffald fra private husholdninger og steder med tilsvarende emballagemængder opbygges af den regionale partner i samarbejde med den lokale myndighed. Det er i henhold til afsnit 2.3 muligt at indgå aftaler med underentreprenører efter aftale med ARGEV. Indsamlingen sker i henhold til afsnit 2.7 i indsamlingsbeholdere, som skal stilles til rådighed af enten den regionale partner eller den lokale myndighed. I henhold til afsnit 3 dækkes omkostningerne til indsamlingsbeholderne samt oprettelsen af en indsamlingsinfrastruktur gennem en betaling fra ARGEV.

89. I afsnit 2.10 fastsættes, at den regionale partner indsamler genbrugsmaterialerne på vegne af ARGEV og derfor i forbindelse med indsamlingen udelukkende erhverver ejendomsret til genbrugsmaterialerne på vegne af ARGEV. Den regionale partner må derfor ikke behandle genbrugsmaterialerne på anden måde end den, der er fastsat i aftalen; i modsat fald foreligger der en vægtig grund til, at ARGEV kan ophæve kontrakten uden varsel.

90. I henhold til afsnit 2.16 garanterer ARGEV via de bilaterale kontrakter med nyttiggørelsesgarantiselskaberne den regionale partner, at selskabet vil aftage de genbrugsmaterialer, som den regionale partner indsamler i overensstemmelse med aftalen. Den regionale partner skal holde genbrugsmaterialerne klar til afhentning på sit lager og ufortøvet meddele ARGEV og/eller den nyttiggørelsesvirksomhed, der er udpeget af enten ARGEV eller det ansvarlige nyttiggørelsesgarantiselskab, at overdragelse kan finde sted.

91. I henhold til afsnit 2.18 skal der opnås enighed med den kompetente lokale myndighed; i tilfælde af uoverensstemmelser anvendes i henhold til afsnit 2.21 en voldgiftsinstans.

92. Kontrakten indgås første gang i 1994 for ubestemt tid og kan opsiges af hver aftalepartner med et opsigelsesvarsel på 12 måneder til udgangen af hvert kalenderår. Der var ikke mulighed for en almindelig opsigelse på et tidspunkt inden den 31. december 2000. I tilfælde af, at en anden virksomhed tilbød ARGEV den samme tjeneste billigere, havde ARGEV på visse betingelser ret til at foretage almindelig opsigelse inden den 31. december 2000. Afsnit 4.2 regulerer retten til opsigelse uden varsel af vægtige grunde.

93. Alle ARGEV's lovbestemte og kontraktlige forpligtelser, der er anført i afsnit C i præamblen, gælder også for den regionale partner.

94. ARGEV havde i forbindelse med tillægsaftaler til de eksisterende indsamlingskontrakter aftalt mestbegunstigelsesklausuler med praktisk talt alle indsamlingsselskaber, med hvem selskabet har kontraktforhold. Med det første tilsagn, der er anført i afsnit 5, har ARGEV fra den 29. november 2000 givet afkald på at anvende disse mestbegunstigelsesklausuler.

95. I den nye udgave af aftalerne til regulering af forholdet til indsamlingsselskaberne sondres der nu mellem sorterings- og indsamlingspartnere, og der findes en særskilt standardkontrakt for begge grupper. De to aftaler ligner i vidt omfang den oprindelige aftale, men er affattet mere detaljeret.

96. Begge standardkontrakter trådte i kraft den 1. januar 2002, undtagen kontrakterne med tre kommuner (Wien, Linz og Salzburg), som allerede var trådt i kraft inden denne dato og indholdsmæssigt på de væsentlige punkter stemmer overens med standardkontrakterne. Kontrakterne fra 1993 og 1994 er ikke længere i kraft.

97. Aftalen med indsamlingspartnerne regulerer den konkrete udveksling af ydelser mellem ARGEV og indsamlingspartneren i forbindelse med gennemførelsen af emballageforordningen med hensyn til delområderne "indsamling", "omladning" og "virksomheders individuelle aflevering" (Betriebliche Individualentsorgung). For hvert indsamlingsdistrikt indgås kun aftale med en enkelt indsamlingspartner.

98. Aftalens genstand er i henhold til afsnit 1.2 opbygning og problemfri drift af en indsamlingsordning for brugt emballage i et bestemt indsamlingsdistrikt. I henhold til afsnit 1.6 forbeholder ARGEV sig ret til inden for indsamlingsordningen selv at indsamle affald, som ikke er emballageaffald; kontraktbestemmelserne finder anvendelse herpå med de fornødne ændringer.

99. Affald fra husholdningsområdet indsamles i henhold til afsnit 2.2 sammen med affald fra steder med tilsvarende emballagemængder, som kan være erhvervsvirksomheder eller institutioner; de skal hvert år tilmelde sig indsamlingen og i den forbindelse dokumentere en 100 % ARA-licensering i forbindelse med den emballage, der skal afleveres; i tilfælde af mindre end en 100 % licensering skal affaldshåndteringen ske som erhvervsaffald.

100. I henhold til afsnit 2.2.3 aftaler ARGEV i en særskilt aftale med den lokale myndighed tilvejebringelsen af de fornødne standpladser. Indsamlingsbeholderne og -sækkene stilles til rådighed af indsamlingspartneren eller den lokale myndighed efter aftale med ARGEV. I henhold til afsnit 2.2.4 dækker ARGEV kun omkostningerne hertil med hensyn til beholderne til husholdningsområdet, men ikke til steder med tilsvarende emballagemængder.

101. Indsamlingsaktiviteterne omfatter i henhold til afsnit 2.2.5 planmæssig tømning af indsamlingsbeholdere og afhentning af sække samt transport af det indsamlede materiale til fastlagte sorteringsanlæg eller et omladningsanlæg i det område, som aftalen dækker. Indsamlingspartneren stiller indsamlingsvolumen til rådighed efter behov, dvs. alt efter indsamlingsadfærden hos husholdningerne eller på indsamlingsstederne under hensyntagen til en gennemsnitlig udnyttelse af indsamlingsbeholdere og -sække på 80 % og en maksimal fejlsortering på 20 masseprocent. I tilfælde af samtidig indsamling af emballage fra erhvervsvirksomheder som led i indsamlingen hos husholdningerne skal dette afgrænses i overensstemmelse med ARGEV's retningslinjer (bilag 2).

102. I erhvervssektoren sørger virksomhederne selv for individuel aflevering. Indsamlingspartneren driver i henhold til afsnit 2.4.1 på dette område et regionalt modtageanlæg for vederlagsfri tilbagetagelse af ARGEV-emballage fra industrien, den kontrollerede modtagelse på genvindingsanlæg og indsamlingen af problematisk materiale. Navnlig i regioner med mange erhvervsaktiviteter tilbyder indsamlingspartneren i henhold til afsnit 2.4.2 foruden basisinfrastrukturen i forbindelse med de regionale modtageanlæg også henteordninger til indsamling af licenseret emballage i virksomhederne.

103. I henhold til afsnit 2.5.1 kræves ARGEV's forudgående godkendelse, hvis der gøres brug af tredjemand med hensyn til deltjenester i henhold til disse aftaler.

104. Afsnit 2.5.2 gør det klart, at indsamlingspartneren modtager emballagen på vegne af ARGEV og derfor ikke på noget tidspunkt erhverver ejendomsretten til den. Indsamlingspartneren må derfor heller ikke behandle ARGEV-indsamlingsmateriale eller ARGEV-emballage på anden måde end den, der er fastsat i aftalen; i modsat fald foreligger der en vægtig grund til, at ARGEV kan ophæve kontrakten uden varsel.

105. Indsamlingspartneren modtager i henhold til afsnit 3.1 en kvartalsvis betaling efter beholder-/sækstørrelse for de indsamlingsbeholdere og -sække, der stilles til rådighed og kan dokumenteres. For tømning af indsamlingsbeholdere og indsamling af sække hos husholdninger og tilsvarende steder samt transport og tømning af det indsamlede materiale på et sorterings- eller omladningsanlæg og for indberetningen modtager indsamlingspartneren en mængdebestemt betaling. For omladning af indsamlingsmateriale fra husholdninger og tilsvarende steder fra aftaleområdet og for indberetningen modtager indsamlingspartneren en mængdebestemt betaling. De indsamlings- og omladningstjenester, der årligt skal afregnes med ARGEV, er begrænset til en maksimal værdi pr. indsamlingsdistrikt og indsamlingsfraktion. Mængderne for perioden 2002 til og med 2004 blev beregnet på grundlag af de forventede bruttoindsamlingsmængder i 2001 fra husholdninger og tilsvarende steder. For modtagelse og indsamling af emballage fra virksomheder, herunder inputkontrol, eftersortering, konditionering, midlertidig oplagring, klargøring, lastning osv. af de fraktioner, der er modtaget fra nyttiggørelsesvirksomheden, fra erhvervsvirksomheder, industrien og institutioner samt fra kontrolleret modtagelse og indsamling af problematisk materiale modtager indsamlingspartneren mængdebestemte outputbetalinger.

106. I henhold til afsnit 3.5 garanterer ARGEV den regionale partner, at selskabet via de bilaterale aftaler med nyttiggørelsesgarantiselskaberne vil modtage alle de genbrugsmaterialer, som den regionale partner indsamler i overensstemmelse med aftalen.

107. I henhold til afsnit 5.1 begynder aftalen at løbe den 1. januar 2002. Den indgås på ubestemt tid og kan opsiges af hver aftalepart med et opsigelsesvarsel på seks måneder, første gang dog til den 31. december 2004. Desuden har begge parter ret til at foretage ekstraordinær opsigelse, hvis der forligger en vægtig grund; en sådan vægtig grund foreligger eksempelvis i tilfælde af en grov tilsidesættelse af pligten til at holde materiale indsamlet hos husholdningerne afgrænset fra erhvervsmateriale.

108. Med hensyn til kontraktens løbetid har ARGEV afgivet det fjerde tilsagn, der er anført i afsnit 5.

109. ARGEV har endvidere meddelt, at aftalerne med indsamlingspartnerne ikke indeholder eksklusivitetsforpligtelser for indsamlingsselskaberne, hverken med hensyn til indsamlingen i nærheden af husholdningerne eller i erhvervssektoren. Indsamlingsselskaberne kan også frit udføre tilsvarende tjenester for andre fritagelsesordninger eller som led i individuelle indsamlingsordninger. Med hensyn til benyttelse af indsamlingsbeholdere har ARGEV afgivet det tredje tilsagn, der er anført i afsnit 5.

110. Standardaftalen for sorteringspartneren svarer i meget vidt omfang til aftalen for indsamlingspartneren.

111. I henhold til 1.5 indgår ARGEV i hele Østrig i fastlagte indsamlingsdistrikter (som regel "politischer Bezirk" eller "Statutarstadt") aftaler med indsamlingspartnere, som skal stå for driften af indsamlingsordninger for let emballage og metalemballage fra husholdninger og tilsvarende steder. De mængder, som indsamlingspartnerne indsamler, overdrages direkte eller via en transportør til sorteringspartneren. For hvert indsamlingsdistrikt indgås kun aftale med en enkelt sorteringspartner.

112. Med henblik på at optimere ordningen med hensyn til indsamlings-, sorterings- og transporttjenester henvises de indsamlede mængder fra bestemte indsamlingspartnere eller fra bestemte indsamlingsdistrikter i henhold til afsnit 1.6 til bestemte sorteringspartnere eller bestemte sorteringsanlæg. Gennem bestemmelser herom i aftalerne med de enkelte indsamlingspartnere vil ARGEV sikre, at den emballage fra husholdninger og tilsvarende steder, som indsamlingspartnerne indsamler i bestemte indsamlingsdistrikter (efter aftalens bilag 5) udelukkende sorteres i indsamlingspartnerens sorteringsanlæg.

113. Sorteringspartneren er i henhold til afsnit 2.1.1 forpligtet til at modtage og sortere den samlede mængde emballage, som indsamlingspartneren/-partnerne har indsamlet eller afhentet i indsamlingsdistrikterne, fra husholdninger (modul 1) og tilsvarende steder (modul 2). Sorteringspartneren modtager usorteret indsamlet materiale fra modul 1/2 - ARGEV-indsamling kun fra indsamlingspartnere eller fra indsamlingsdistrikter i henhold til bilag 5. I henhold til afsnit 2.2 driver sorteringspartneren ved sorteringsanlægget et regionalt modtageanlæg, hvor der vederlagsfrit modtages emballage fra erhverv (modul 3), fra modtagelsen på genvindingsanlæg (modul 4) og indsamlingen af problematisk materiale (modul 5).

114. I henhold til afsnit 2.4.2 modtager sorteringspartneren emballagen på vegne af ARGEV og erhverver derfor på intet tidspunkt ejendomsretten dertil. Sorteringspartneren må derfor ikke behandle emballagen på anden måde end den, der er fastsat i denne aftale; i modsat fald foreligger der en vægtig grund til, at ARGEV kan ophæve kontrakten uden varsel i henhold til afsnit 5.5.2 litra a).

115. Bestemmelserne med hensyn til brug af en underentreprenør (afsnit 2.4.1) og kontraktens løbetid/ophør (afsnit 5) svarer til bestemmelserne herom i aftalen med indsamlingspartneren.

116. Sorteringspartneren modtager i henhold til afsnit 3.1 inden for de fastsatte mængdeintervaller de inputbetalinger, der er anført i bilag 6 til denne kontrakt. Inputbetalingerne er betalingen for modtagelsen af de indsamlede materialer fra ARGEV's husholdningsordning og ordning til indsamling i nærheden af husholdningerne, inputkontrollen, de forholdsmæssige faste omkostninger i forbindelse med anlægget, i relation til de aftalte årlige inputmængder, fjernelse og korrekt bortskaffelse af urenheder fra det indsamlede materiale, samt konditionering, midlertidig oplagring, overdragelse og lastning af alle outputfraktioner, hvorfra urenheder er frasorteret eller genbrugsmaterialer manuelt udsorteret. Den sorteringsinputmængde, som årligt skal afregnes med ARGEV, er begrænset til summen af indsamlingsmængderne hos husholdningerne i bestemte indsamlingsdistrikter. For udsorteringen af genbrugsmaterialer fra outputfraktioner fra husholdninger og tilsvarende steder modtager indsamlingspartneren materialespecifikke betalinger. Disse outputbetalinger gælder også for modtagelse af leverancer, inputkontrol, eftersortering, konditionering, midlertidig oplagring, klargøring, lastning osv. af specificerede fraktioner fra virksomheder, genvindingsanlæg og fra indsamlingen af problematisk materiale.

117. ARGEV har meddelt, at aftalerne med sorteringspartnerne ikke indeholder eksklusivitetsforpligtelser for sorteringspartnerne. Sorteringsvirksomhederne kan frit udføre tilsvarende tjenester for andre fritagelsesordninger eller som led i individuelle indsamlingsordninger. Endvidere har ARGEV afgivet det tredje tilsagn, der er anført i afsnit 5.

4.2.3.2. ARO's aftaler

ARO og indsamlingspartnerne

118. Aftalens genstand er driften af en indsamlingsordning for papiremballage til opfyldelse af forpligtelserne på grundlag af AWG, emballageforordningen, indsamlingskontrakten mellem ARA og ARO samt godkendelserne. For hvert indsamlingsdistrikt indgås kun aftale med en enkelt indsamlingspartner.

119. Indsamling af returpapir og papiremballage fra husholdninger og steder med tilsvarende mængder er ikke omfattet af aftalen i henhold til afsnit 1.1. Aftalen vedrører derimod afhentning af papiremballage hos erhvervsvirksomheder som led i en fællesordning (Geschäftsstraßenentsorgung) (afsnit 2.4), transport af emballage fra genvindingsanlæg (afsnit 2.5) samt virksomheders individuelle aflevering (afsnit 2.6).

120. I henhold til afsnit 1.5 er ARO's tilbagetagningspligt begrænset til den mængde emballage af papir, karton, pap og bølgepap, der er licenseret hos ARA. ARO er dog rede til at modtage hele mængden af emballage, der er anmeldt til levering til indsamlings- og nyttiggørelsesordningen. Såfremt forpligtelserne på grundlag af godkendelsen, dvs. tilvejebringelse af en tilstrækkelig kapacitet med henblik på at kunne modtage papiremballage med en dækningsgrad på 90 % i erhvervs- og 80 % i husholdningssektoren samt en nyttiggørelseskvote på 85 % i erhvervs- og 75 % i husholdningssektoren, derved overskrides, og dette ikke er i licenspartnernes økonomiske og retlige interesser, forbeholder ARO sig ret til igen at tilpasse sin modtagegaranti og de tilsvarende betalinger til kravene i godkendelserne; indsamlingspartnerne underrettes rettidigt herom.

121. I forbindelse med "Geschäftsstraßenentsorgung" indsamles papiremballage i rene fraktioner hos små virksomheder. De bemandede modtageanlæg (genvindingsanlæg, genbrugscentre osv.) drives af den lokale myndighed og modtager emballage fra private emballagebrugere samt virksomheder med små emballagemængder. ARO's indsamlingspartner modtager emballagen fra genvindingsanlægget og gennemfører den videre transport. Med henblik på virksomhedernes individuelle aflevering driver ARO's indsamlingspartner såkaldte ARO-modtageanlæg, hvor virksomheder vederlagsfrit kan aflevere deres emballage til indsamlings- og nyttiggørelsesordningen.

122. I henhold til afsnit 2.7 er indsamlingspartneren forpligtet til at modtage al papiremballage, der er omfattet af aftalen, på ARO's modtageanlæg. Den virksomhed, der producerer emballageaffaldet, skal i henhold til afsnit 2.7.4 på egnet måde bekræfte, at den emballage, der overdrages, er licenseret hos ARA. Yderligere modtageanlæg skal godkendes af ARO.

123. I henhold til afsnit 2.8 træffer ARO afgørelse om nyttiggørelsesvirksomheden og de nærmere vilkår for transporten af emballagen. Partneren skal derfor indhente skriftligt samtykke fra ARO i denne henseende. Indsamlingspartneren garanterer over for ARO, at papiremballagen vil være af en vist minimumskvalitet ved leveringen til nyttiggørelsesvirksomheden (afsnit 2.9).

124. I afsnit 2.10 fastsættes, at partneren indsamler papiremballagen på vegne af ARO, og at det indsamlede materiale derfor udelukkende ejes af ARO. Det indsamlede materiale må derfor kun behandles på den af ARO foreskrevne måde; i modsat fald foreligger der en vægtig grund til, at ARO kan ophæve kontrakten uden varsel.

125. I henhold til afsnit 2.15 garanterer ARO via de bilaterale kontrakter med nyttiggørelsesvirksomhederne indsamlingspartneren, at selskabet vil aftage og nyttiggøre den indsamlede papiremballage i overensstemmelse med emballageforordningen. Såfremt nyttiggørelsesgarantierne over for ARO tages tilbage, skal selskabet sørge for, at andre nyttiggørelsesvirksomheder kan træde ind som erstatning.

126. I henhold til afsnit 4 løber aftalen fra den 1. januar 2002 og indgås på ubestemt tid. Under overholdelse af et opsigelsesvarsel på seks måneder kan den første gang opsiges med virkning pr. 31. december 2004. Hvis der foreligger en vægtig grund, er det muligt at ophæve kontrakten uden varsel.

127. Med hensyn kontraktens løbetid har ARO afgivet det fjerde tilsagn, der er anført i afsnit 5.

128. ARO har endvidere meddelt, at aftalerne med indsamlingspartnerne ikke indeholder eksklusivitetsforpligtelser for indsamlingsselskaberne. Indsamlingspartnerne kan også frit udføre tilsvarende tjenester for andre fritagelsesordninger eller som led i individuelle indsamlingsordninger.

ARO og den lokale myndighed

129. Aftalens genstand er samarbejdet mellem ARO og den lokale myndighed i forbindelse med driften af de kommunale returpapirordninger inden for papiremballage fra husholdninger og steder med tilsvarende mængder emballageaffald i det område, som aftalen omfatter. Der henvises i den forbindelse til forpligtelserne på grundlag af AWG, emballageforordningen, indsamlingskontrakten mellem ARA og ARO samt godkendelserne.

130. I henhold til afsnit 2.1 er ARO's tilbagetagningspligt i overensstemmelse med emballageforordningen begrænset til emballage af papir, karton, pap og bølgepap, der er licenseret hos ARA. ARO er rede til at modtage hele mængden af emballage, der er anmeldt til levering til ordningen, dog under forbehold af en efterfølgende tilpasning til forpligtelserne på grundlag af godkendelsen, hvilket de lokale myndigheder vil blive underrettet om rettidigt.

131. I forbindelse med den kommunale indsamling af returpapir, som drives af den lokale myndighed, indsamles i henhold til afsnit 2.2 planmæssigt emballage sammen med ikke-emballage af samme materiale (aviser, blade, kataloger osv.). De forholdsmæssige omkostninger ved indsamlingen af emballage af papir, karton, pap og bølgepap bæres af ARO; de øvrige omkostninger ved den kommunale indsamling af returpapir bæres af den lokale myndighed.

132. I henhold til afsnit 2.4 skal grundlæggende ændringer af den indsamlingsordning, der er beskrevet i indsamlingsplanen (f.eks. omstilling fra bringe- til henteordning) fastlægges i fællesskab af den lokale myndighed og ARO, såfremt dette er forbundet med betydelige omkostningsstigninger for ARO. Den lokale myndighed gennemfører udbud eller nyforhandlinger i forbindelse med indsamlingstjenesterne efter forudgående aftale med ARO. Det påhviler den lokale myndighed at udvælge indsamleren.

133. Den lokale myndighed skal udføre følgende tjenester: indsamle papiremballage som led i den kommunale indsamling af returpapir (afsnit 3.1), stille standpladser til rådighed til indsamlingsbeholdere samt tilvejebringe de fornødne godkendelser (afsnit 3.2), tilvejebringe og vedligeholde indsamlingsbeholdere (afsnit 3.3), modtage emballagen via bemandede genvindingsanlæg, genbrugscentre osv. (afsnit 3.4), garantere emballagens kvaliteten og afholde omkostningerne, hvis det er nødvendigt at eftersortere den emballage, der er modtaget på genvindingsanlæggene (afsnit 3.5). ARO garanterer på sin side via de bilaterale kontrakter med nyttiggørelsesvirksomhederne, at materialet vil blive nyttiggjort i overensstemmelse med kravene i emballageforordningen (afsnit 3.6).

134. Afsnit 3.7 regulerer overgangen af ejendomsretten til emballagen: Hvad angår indsamlingen fra husholdninger og steder med tilsvarende emballagemængder, overgår ejendomsretten hertil fra den lokale myndighed til ARO ved emballagens aflevering til ARO's modtageanlæg. Ejendomsretten til de materialer, der er indsamlet på de bemandende genvindingsanlæg, genbrugscentre osv., overgår til ARO, når de afhentes af ARO's indsamlingspartner; såfremt den lokale myndighed står for transporten, overgår ejendomsretten fra den lokale myndighed til ARO først ved modtagelsen på ARO's modtageanlæg.

135. Den lokale myndighed må derfor ikke behandle papiremballagen på anden måde end den, ARO har fastsat; i modsat fald foreligger der en vægtig grund til, at ARGEV kan ophæve kontrakten uden varsel. Papiremballage kan nyttiggøres særskilt fra eller sammen med ikke-emballage af samme materiale.

136. I henhold til afsnit 5.1 begynder kontrakten at løbe den 1. januar 2002. Den indgås på ubestemt tid og kan under overholdelse af et opsigelsesvarsel på seks måneder første gang opsiges med virkning pr. 31. december 2003. Hvis der foreligger en vægtig grund, er det muligt at ophæve kontrakten uden varsel.

137. Kontrakten indeholder ingen bestemmelse, som udelukker, at en anden indsamlings- og nyttiggørelsesordning ligeledes benytter de beholdere, der er opstillet i forbindelse med den kommunale returpapirindsamling. ARO har meddelt, at ARO i forbindelse med papirindsamlingen i nærheden af husstandene egentlig kun køber mængder af den kommunale indsamling. Der er ingen grund til, at de lokale myndigheder ikke skulle indgå lignende aftaler med andre fritagelsesordninger.

5. AFGIVNE TILSAGN

138. Med hensyn til en række dele af de anmeldte kontrakter havde Kommissionen fremført konkurrencemæssige betænkeligheder. I løbet af proceduren har parterne afgivet følgende tilsagn over for Kommissionen:

- (Tilsagn 1) ARGEV og ARO giver fra den 29. november 2000 afkald på at anvende de mestbegunstigelsesklausuler, som var blevet aftalt i forbindelse med tillægsaftaler til indsamlingskontrakterne med de indsamlingsselskaber, med hvem begge selskaber hver især har kontraktforhold.

- (Tilsagn 2) ARA forpligter sig til ikke at gøre sine licensrettigheder til "Der Grüne Punkt"-mærket gældende over for virksomheder, som inden for eller uden for Østrig a) med den mærkede emballage eller emballage af samme art deltager i indsamlings- og genanvendelsessystemer som omhandlet i direktiv 94/62/EF om emballage og emballageaffald, som foreskriver anvendelse af "Der Grüne Punkt"-mærket, eller b) af regulatoriske grunde skal forsyne emballagen med "Der Grüne Punkt"-mærket. Denne forpligtelse gælder under forudsætning af, at den pågældende virksomhed kan dokumentere, at den emballage, der er forsynet med "Der Grüne Punkt"-mærket, i Østrig indsamles eller nyttiggøres i overensstemmelse med emballageforordningen (forordning BGBl. nr. 648/1996 i den gældende affattelse) (hvad enten det er via en individuel indsamlingsordning som omhandlet i emballageforordningen og ved deltagelse i en godkendt indsamlings- og nyttiggørelsesordning) og ved aftale indrømmer ARA de nødvendige kontrolrettigheder. Kontrolrettighederne må ikke gå videre end kontrolbeføjelserne på grundlag af ARA's standardkontrakt. ARA vil ved udøvelsen af disse kontrolrettigheder ikke stille strengere krav til dokumentationen for, at indsamling og nyttiggørelse er i overensstemmelse med forordningen, end der stilles i forbindelse med den pågældende virksomheds dokumentationspligt over for de kompetente myndigheder i forbindelse med emballageforordningens gennemførelse.

- (Tilsagn 3) ARGEV hindrer ikke lokale myndigheder og/eller indsamlingsselskaber i at arbejde for konkurrenter til ARA System. Derudover vil ARGEV ikke hindre lokale myndigheder og/eller indsamlingsselskaber i at indgå og opfylde aftaler med konkurrenter til ARA System om benyttelse af beholdere eller øvrige faciliteter til indsamling og/eller sortering af brugt emballage fra husholdninger og tilsvarende steder. Dette tilsagn begrænser ikke ARGEV's ret til at gennemføre sine kontraktlige handlemuligheder med hensyn til de pågældende indsamlings- og nyttiggørelsesfaciliteter og træffe alle foranstaltninger, som er nødvendige, for at ARGEV trods benyttelsen kan opfylde sine forpligtelser som indsamlings- og nyttiggørelsesordning i henhold til loven og godkendelsen. Derudover gælder tilsagnet kun, såfremt

a) de lokale myndigheder og/eller indsamlingsselskaberne erklærer sig rede til at foretage en forholdsmæssig nedsættelse af de gebyrer, som ARGEV skal betale for tilvejebringelsen og driften af faciliteter til indsamling/sortering og/eller for indsamlingen/sorteringen - svarende til udnyttelsen af beholdere og øvrige faciliteter - og yde ARGEV en forholdsmæssig godtgørelse af de øvrige omkostninger, som direkte kan henføres til indsamlingen/sorteringen (dvs. omkostninger til den løbende udvikling og forvaltning af de pågældende indsamlingsfaciliteter, omkostninger til affaldskonsulent, omkostninger til F& U osv.); ARGEV vil fremlægge en erklæring fra en uafhængig revisor med hensyn til størrelsen og fordelingen af de beregnede omkostninger

b) de lokale myndigheder og/eller indsamlingsselskaberne erklærer sig rede til at godtgøre ARGEV de yderligere omkostninger, som opstår for selskaberne i ARA System og/eller disses aftalepartnere som følge af benyttelsen (f.eks. yderligere analyseomkostninger eller sorteringsomkostninger til opretholdelse af kvaliteten af den emballage, der indsamles og overdrages til nyttiggørelse på vegne af ARGEV). ARGEV vil fremlægge en erklæring fra en uafhængig revisor med hensyn til størrelsen og fordelingen af de beregnede omkostninger. Der tages ikke hensyn til yderligere omkostninger, som opstår for selskaberne i ARA System og/eller disses aftalepartnere blot som følge af fald i licensmængden.

Gennemførelsen af dette tilsagn sker i det konkrete tilfælde gennem tillægsaftaler til de enkelte kontrakter.

- (Tilsagn 4) ARGEV og ARO vil opsige deres kontrakter med indsamlingspartnerne ved udløbet af en periode på tre år, såfremt aftaleparterne ikke opnår enighed om en forlængelse af kontraktforholdet med højst to år. Senest når kontrakterne har løbet i fem år, vil ARGEV og ARO på ny udbyde dem som led i et gennemsigtigt og objektivt udbud (alle former for udbud, indhentning af tilbud osv.).

6. KOMMISSIONENS VIDERE FORANSTALTNINGER

139. Kommissionen har til hensigt enten ikke at gøre indsigelse efter EF-traktatens artikel 81 og EØS-aftalens artikel 53 over for de anmeldte aftaler eller at indrømme parterne en individuel fritagelse efter EF-traktatens artikel 81, stk. 3, og EØS-aftalens artikel 53, stk. 3, eventuelt forbundet med påbud. Inden Kommissionen træffer afgørelse i sagen, opfordrer den de interesserede parter til inden en måned efter offentliggørelsen af denne meddelelse at fremsætte deres bemærkninger til sagen. Bemærkninger bedes under henvisning til "COMP/A.35.470/D3 - ARA" og "COMP/A.35.473/D3 - ARGEV, ARO" sendt til: Europa-Kommissionen Generaldirektoratet for Konkurrence

Direktion D - Tjenesteydelser

B - 1049 Bruxelles Fax (32-2) 295 30 80.

(1) EFT 13 af 21.2.1962, s. 204/62.

(2) BGBl. nr. 648/1996.

(3) EFT L 365 af 31.12.1994, s. 10.

(4) BGBl. nr. 645/1992.